Bottomless Coffee Band kry nuwe vlerkeLourens en Esté Rabe is die musiekduo wat nou as Raaf bekend staan. (Foto: Rokas Bagdanavicius/Verskaf) Deur Yolanda Wessels Op 27 April vier ons wêreldwyd Internasionale Kraai- en Raaf-waarderingsdag. Yolanda Wessels gesels met die twee talentvolle musikante van Bottomless Coffee Band, nadat dié groep onlangs hul naam na Raaf verander het. Lourens en Esté Raaf is nie net musikante nie, hulle is dinamiese liedjieskrywers en kreatiewe innoveerders. Hulle passie vir die musiekbedryf is net soveel soos hul passie om kuns te skep wat mense se harte roer. “Ons glo in die krag van woorde en musiek en ŉ optrede wat mense nooit sal vergeet nie. Boonop is ons nie net ŉ span op die verhoog nie, ons is ook getroud en konstant besig om te bou en te skaaf aan hierdie wonderlike voorreg om saam aan ons droom in die wêreld van musiek te werk. Soveel so dat ons onlangs ŉ naamsverandering ondergaan het na Raaf.” Hulle was voorheen bekend as Bottomless Coffee Band; ŉ naam wat hulle as twee jong studente gekies het toe hulle so te sê per ongeluk oor naweke saam begin optree. (Foto: Rokas Bagdanavicius/Verskaf) Hulle was voorheen bekend as Bottomless Coffee Band; ŉ naam wat hulle as twee jong studente gekies het toe hulle so te sê per ongeluk oor naweke saam begin optree het by wynfeeste en funksies in die Boland. Die span het spoedig heelwat navrae begin kry wat hul uiteindelik ook genoop het om hulle eie konserte te begin aanbied. “In 2014 het ons ŉ album opgeneem met al die musiek wat ons tot op daardie stadium in ons argiewe gehad het, met die idee dat dit ŉ goeie herinnering van hierdie tyd sou wees. Maar ons musiekloopbaan het egter vlam gevat met dié albumbekendstellingstoer wat veronderstel was om die studente musiekgroep-dae af te sluit, maar gehore het gesmeek vir nog en uiteindelik het ons vroeg in ons twintigerjare die kantoor vir die verhoog verruil.” Lourens het in Durbanville grootgeword, waar hy al van kleins af dromme gespeel het in die garage band wat hy en sy broer begin het. “Ek het van jongs af belanggestel in musiek en instrumente en die krag van goeie vermaak. My ouers het dit ondersteun en my van kindsbeen af kunstefeeste laat besoek waar ek kon leer van teater en toneelspel; ook my ma en suster se opleiding en werk.” Geïnspireer deur sy pa wat ŉ prokureur is, het Lourens besluit om regte te gaan studeer by Universiteit Stellenbosch, maar het vinnig besef daar brand ander belangstellings en drome in sy hart. Hy het toe ook ŉ graad in beleggings (Universiteit Stellenbosch) en finansiële analise (UCT) gedoen, maar die verhoog het tussendeur sy sigblaaie (spreadsheets) en lessenaar hard begin roep. Esté is ŉ Karoomeisie van Graaff-Reinet. Sy was in Oranje Meisieskool in Bloemfontein in die koshuis, maar het tussen huis en Vrystaat reg deur haar skoolloopbaan gesing, instrumente bespeel, en musiek en gedigte geskryf. Esté vertel van haar mooi herinneringe aan ŉ familie vol musiek; elke geleentheid waar dit moontlik was is daar gespeel en gesing en gedans om die braaivleisvuur of die kospotte. “My pa was ook op ŉ stadium die voorsitter van die John Rupert Teater in Graaff-Reinet waar ek soms vir ure in die donker teater sou sit en droom. Van jongs af het ek al gedroom van ŉ lewe op die verhoog en skerm en kon ure kostuums uit my kas bymekaarsit en maak of ek sing in ŉ groot konsert.” Sy het dit goedgedink om drama by die Universiteit Stellenbosch te studeer ter ondersteuning van haar skryftalent en sang. Dit is ook hier in Stellenbosch se strate wat haar en Lourens se paaie gekruis het. Vandag is die twee al sewe jaar voltyds aan die toer as professionele musikante en betower hul gehore regoor Suid-Afrika en Namibië met hulle lirieke, verskeidenheid instrumente en energieke optredes. Lourens speel die Farmer Footdrums wat klink soos ŉ volledige dromstel onder sy skoene en speel akoestiese en elektriese kitaar terwyl hy sing of bekfluitjie speel. Esté wissel tussen die ukelele-baskitaar, die gewone ukelele, ŉ trekklavier en ander klein instrumente wat spesifiek in van die liedjies ingewerk is. Hulle genre kan nie werklik beskryf word nie en hulle gehore strek letterlik deur elke ouderdomsgroep. Mense het hulle al beskryf as ŉ fenomeen, ŉ moet-sien en ŉ lewensveranderende musiek-ervaring. Terug na die unieke naam. Raaf is die Afrikaanse betekenis van hulle familienaam, Rabe. “Met ons troue in 2013, het ons reeds daaraan begin dink dat dit slim sal wees om die naam van die groep meer tuis te bring. Ons studentedae was verby en ons musiekloopbaan het ernstig begin vlerke kry, maar die lewe is besig en tyd het gevlieg en toe ons weer sien was dit 2020.” Raaf (Foto: Reel Productions/Verskaf) Die inperkingstyd was vir die twee ŉ goeie tyd vir refleksie en skryf. Dis hier waar hulle ook navorsing gedoen het oor die betekenis van hulle van, Rabe. “Ons het gelees dat ŉ raaf ŉ boodskappervoël is, die grootste in die sangvoël-familie, dat hulle een maat vir ŉ leeftyd kies en dat hulle territoriaal is, kan speel, kan leer en kan pret hê. Hierdie beskrywing het ons laat besef dat ons familienaam eintlik nog altyd beskryf wat ons doen as ŉ loopbaan en die perfekte naam is om hierdie reis tuis te bring.” Die egpaar vertel dat om saam te werk en getroud te wees vir hulle ŉ ongelooflike voorreg is. “Dis net so uitdagend as wat dit vervullend is, maar wat in die lewe is nie? Die ervaring om as ŉ eenheid mense te kan inspireer, te laat lag, huil, onthou en vergeet versag die natuurlike misverstande en verskillende style van werk en kreatiwiteit heelwat. Verskille sal altyd daar wees, maar as die verskille kan saam werk vir die groter prentjie is dit ŉ bate.” Die “Prediker”-album is binnekort beskikbaar onder Raaf. Vyftien oorspronklike werke, elkeen met sy eie aanslag en boodskap, ŉ meesterstuk en hulle mees opwindende vrystelling nóg. Tot dan kan hulle musiek nog op digitale kanale onder Bottomless Coffee Band gevind word. “Ons sien uit om ons nuwe musiek die wêreld in te stuur. Met ons musiek en optredes wil ons die boodskap aan mense versprei om voluit te leef, om ŉ verskil te maak waar hulle is, om hulle drome te volg en te deel, om mooi te kyk na mekaar en na die wêreld, en om so dan en wan so ŉ bietjie te laat gaan en partytjie te hou.” Die twee glo Raaf se eienskappe is beskrywend wat wie hulle is en die soort musiek wat hulle maak. (Foto: Verskaf)